J. Brocka, poslanec: (2007-10-16):
Dámy a páni, navrhujeme zvýšiť príplatok k príspevku pri narodení dieťaťa tak, že podpora štátu bude 25 000 korún, ale iba na prvé dieťa. Je to návrh, ktorý má zvýrazniť charakter tejto vlády v sociálnej oblasti, jeden z vážnych, dôležitých zákonov, o ktorých bude predseda vlády aj pani ministerka hovoriť často aj v budúcich mesiacoch. Dámy a páni, chcem povedať, že v analýze sociálnej situácie rodín s deťmi, v analýze demografického vývoja myslím si, že opozícia s vládnou koalíciou sa v mnohých veciach zhodne. Zhodneme sa na tom, že príchod dieťaťa do rodiny môže znamenať vážny zásah do rodinného rozpočtu. Je to veľmi jednoduché. Ak by som veľmi povrchne analyzoval situáciu v rodine, kde sa narodí prvé dieťa, tak vidíme, že príjem dvoch rodičov sa podelí tromi. Bude to už menej, ako keď sa delil ten príjem iba medzi rodičov. Situácia bude horšia, keď sa narodí druhé dieťa. A v mnohých rodinách bude ešte horšia, keď sa narodí tretie i ďalšie dieťa. Na tom sa zhodneme, že so zvyšujúcim sa počtom detí v rodine sa všeobecne sociálna, hmotná situácia rodín zhoršuje. Rovnako sa zhodneme aj v konštatovaní, že sa rodí na Slovensku málo detí. Toto je dlhodobá záležitosť, dlhodobý problém. Nie je to len problém Slovenska. Je to problém každej vyspelej krajiny v Európe, ale aj vo svete. Dokonca si myslím, že v prípade Slovenska je to jeden z príkladov, že tak ako sa zlepšuje celková ekonomická situácia spoločnosti, tak sa znižuje počet narodených detí. Samozrejme, to má aj svoje ekonomické konzekvencie. Z toho krátkodobého hľadiska je to celkom výhodné aj pre štátny rozpočet, lebo keď sa rodí menej detí, tak bude menej výdavkov do školstva, do predškolských zariadení. Možno to bude znamenať aj menšie výdavky do zdravotníctva, lebo nebude treba možno toľko zdravotníckych výkonov, lebo keď bude menej detí, tak je to pochopiteľné. No len chcem povedať, že  ak by toto malo trvať dlhodobo a stále, tak to bude mať katastrofálne dôsledky. Ak by sa nerodili deti vôbec, to znamená, že nebudeme mať budúcnosť. Ak sa detí bude rodiť menej, tak to bude veľmi komplikované. A už sme veľmi často v posledných mesiacoch diskutovali, ako nepriaznivý demografický vývoj, teda o. i. parameter, že sa rodí stále menej detí, má negatívny vplyv na dôchodkový systém, ktorý je založený na priebežnom financovaní. Čiže jednoducho preto sme museli zmeniť priebežný dôchodkový systém, ak sme predpokladali, že zmeniť správanie obyvateľstva toho demografického asi nie je jednoduché. A aj keby sa zmena uskutočnila, resp. ak by došlo ku zmene, tak pozitívne dôsledky z tej zmeny sa prejavia o generáciu neskôr. Čiže aby dôchodkový systém založený len na priebežnom financovaní v budúcnosti neskolaboval, tak sme ho urobili istým spôsobom nezávislým od demografického vývoja. Kto si koľko nasporí, toľko by mal k dôchodku mať. V mnohom sa potiaľto pri analýze stavu zhodneme, opozícia aj koalícia. V čom sa ale nezhodneme, tak to je spôsob, akým ministerstvo práce, sociálnych vecí a rodiny navrhuje opatrenia, ktorými chce situáciu zvrátiť, resp. nepriaznivú situáciu zmeniť. Vy navrhujete zvýšiť podporu iba na prvé dieťa. Ale to situáciu vôbec nezmení. Ak si myslíte, že takáto priama podpora zmení správanie ľudí, tak to považujem za omyl. Ak budete podporovať iba narodenie prvého dieťaťa, ja si myslím, že prvé dieťa sa narodí aj bez mimoriadnej podpory spoločnosti či štátu. To je všeobecne známy jav. Ak chceme, aby sa rodilo viac detí, tak treba, naopak, podporovať narodenie druhého, možno tretieho, možno ďalšieho dieťaťa. Niektoré štáty to tak aj robia, že je vyššia podpora narodenia ďalšieho dieťaťa ako podpora narodenia prvého dieťaťa. Inak, to ja považujem istým spôsobom za plytvanie verejných prostriedkov. Registroval som v Slovenskej televízii anketu medzi matkami, ktorej redaktor sa pýtal, čo si o tomto návrhu myslia. Tak väčšinou, predpokladám, že to boli mamičky, ktoré už mali prvé dieťa, a aj podľa veku usudzujem, že ich nezastihlo ani to predchádzajúce zvyšovanie podpory pri narodení prvého dieťaťa, veľmi rozumne hovorili, že majú skôr skúsenosť takú, že to znamená, že si kúpi niekto luxusnejšiu káričku alebo kočík. Okrem toho, že ja tento návrh považujem za plytvanie, považujem ten návrh aj za dosť nespravodlivý voči každej rodine, v ktorej čakajú druhé a ďalšie dieťa. Predstavte si, aké situácie budú vznikať na izbách pôrodníckych oddelení v nemocniciach, kde budú vedľa seba ležať takéto mamičky, jedna mladá dievčina, ktorá príde zo zamestnania s príjmom, a teda aj s náhradami ako nemocenská dávka, materské, a iná mamička, ktorá tam bude čakať možno narodenie, resp. bude tam s druhým, tretím dieťaťom z materskej, keď majú len jeden príjem, pričom tá prvá dostane od štátu 25 000 a tá druhá päťkrát menej. Myslím si, že takýto prístup k rodinám s deťmi nie je spravodlivý. Ja polemizujem teraz s návrhom pani ministerky, ale zároveň chcem upozorniť na poslanecký návrh novely tohto zákona, ktorý predkladám s kolegyňou Gibalovou. A bude to prvý poslanecký návrh, o ktorom budeme rokovať možno dnes, možno zajtra, kde navrhujeme, aby štát podporoval narodenie každého dieťaťa. Aby ste ma neobviňovali alebo nás neobviňovali, že chceme nabúrať parametre vládou schváleného rozpočtu, navrhujeme spôsob, ktorý vôbec nezaťaží viac štátny rozpočet ako tento vládny návrh zákona. Jednoducho navrhujeme rozdeliť sumu, ktorú je táto vláda ochotná pridať pri narodení prvého dieťaťa, rodinám všetkým, to znamená rádovo medzi tých 55 000 rodín alebo podporiť tých 50 000 – 55 000 detí. Znamená to zvýšiť podporu pri narodení dieťaťa o 5 500 korún. Ja si myslím, že to bude spravodlivé. Ocenia to najmä rodiny, pre ktoré je dieťa vážny zásah do ich rodinného rozpočtu. Tieto peniaze sa štátu a spoločnosti niekoľkonásobne a určite vrátia. Dámy a páni, investícia do rodín s deťmi, to je dobrá investícia. Pokračovať v diskusii na túto tému by som rád príp. pri štátnom rozpočte. Dámy a páni, chcem vás poprosiť, zmeňte v druhom čítaní tento vládny návrh zákona alebo podporte poslanecký návrh novely zákona poslancov Brocku a Gibalovej. Ďakujem za vašu podporu. (Potlesk.)